
KARIN BAINE

Veien til prinsens hjerte

Denne oversettelsen er redigert av: Mona Berge

Miniserie: Kongelige leger


Det slår gnister da to pliktoppfyllende kongelige kirurgbrødre fanges av kjærligheten i sykehuskorridorene. Det er umulig å ikke la seg rive med av miniserien Kongelige leger. Dette er første bok i miniserien.

Kjære leser!

Som medlem av kongefamilien i kongedømmet Zaki, burde prins Raed ha levd i sus og dus. Men livet som prins er ikke like idyllisk som i eventyrene, og han har gitt avkall på privilegiene for å jobbe som kirurg på et sykehus i London.

Etter at kongen blir innlagt på sykehuset med hjerteinfarkt, overtaler han kollegaen Soraya til å stille opp som forloveden hans for å distrahere pressen. Begge to har stygge brudd bak seg, så ingen av dem er ute etter et nytt forhold.

Begge har også yngre søsken som de har følt ansvar for hele livet og satt andre menneskers lykke foran sin egen. De finner støtte og forståelse i hverandre, noe de har savnet så lenge.

Men på grunn av kulturkrasj og andre hindringer, virker det umulig å skape en fremtid sammen. Kjærligheten kan ikke løse alle problemer, eller kan den det?

Jeg håper du liker historien til Soraya og Raed.

Kos deg med boken!

Karin


Til prinsen min


1

«Hva i … Hva, nå?»

Soraya var fryktelig forvirret da hun ble geleidet inn på et lite kontor i full fart av en person som vanligvis ikke hadde noe å si til henne. I hvert fall ikke noe hyggelig.

«Du må operere faren min.»

Raed Ayad, en nevrokirurg som jobbet på sykehuset, og som hun hadde vært så uheldig å støte på av og til, sukket da han gjentok kravet sitt.

Det var en åpen hemmelighet at Raed også var prins i landet sitt – en øy i Persiabukta et sted som tydeligvis ikke savnet ham. Den kongelige statusen hans kunne hun ha gjettet ut fra den majestetiske måten han skred gjennom sykehuskorridorene på. Hvorfor i all verden jobbet han på et travelt sykehus i London hvis han hadde et luksuriøst palass et sted? De fleste mennesker hadde ikke noe annet valg enn å jobbe dag og natt for å betale regningene, men hun hadde i det minste bare seg selv å forsørge nå som skilsmissen var klar. Likevel hadde hun mye å tenke på, med gjelden den utro eksmannen hadde pådratt seg, flyttingen til søsterens lille leilighet og overflyttingen til London Central Hospital. Å bli involvert i Raeds familiedrama var ikke noe hun trengte på toppen av det hele.

Spesielt når han hadde vært så uhøflig mot henne da hun hadde bedt ham om hjelp for ikke så lenge siden. Hun hadde forsøkt å samle inn penger til en veldedig organisasjon for lokale omsorgspersoner for å skaffe et senter hvor de kunne få avlastning. Det var noe hun brant for, siden hun hadde tatt seg av sine gamle, syke foreldre og påtatt seg ansvaret for lillesøsteren Isolde i tenårene. Hun var ny på sykehuset og i området, og under innsamlingen hadde hun gått målrettet etter kirurgene, vel vitende om at de hadde større inntekt enn de fleste andre. Da hun hadde henvendt seg til Raed under innsamlingsdagen, hadde han glefset: «Ikke nå», og trampet av gårde. Til prins å være hadde han virkelig dårlige manerer.

«Fortell meg igjen hva som foregår. Langsomt.»

«Faren min er på sykehuset. Han har hatt et hjerteinfarkt og trenger en bypassoperasjon.»

«Ok, men hva har det med meg å gjøre?» Bortsett fra at han avviste veldedighetsinnsamlingen hennes, var hun ganske sikker på at dette var første gang han faktisk hadde snakket direkte til henne. Vanligvis feide han inn på sykehuset, utførte sin magi på operasjonsstuen og feide så ut igjen. Kjølig, presis og kontrollert var vanligvis ordene som ble brukt for å beskrive ham. I hvert fall de hyggeligste.

Raed dro fingrene gjennom håret og bustet til den elegante frisyren. Selv det velpleide skjegget hans virket litt uflidd i dag. «Min far er konge og statsoverhode. Hvis noe skjer med ham, vil det blir kaos i landet vårt. Vi må holde dette hemmelig til vi vet at han kommer til å klare seg. Du er den beste hjertekirurgen her.»

Det kunne hun ikke protestere på, men hun var likevel litt bitter over at han tydeligvis hadde hatt privilegier for å komme dit han var i karrieren sin, mens hun hadde måttet slite hver dag. En prins hadde ikke vært nødt til å ta småjobber for å betale for skolegang, eller oppdra en søster alene etter foreldrenes død, eller selge et hjem for å betale gjelden til en utro eks.

Ok, så ingenting av det var Raeds feil, men hvis han ikke hadde vært så arrogant, ville hun ikke ha mislikt ham så sterkt.

«Jeg skal sjekke timeplanen min.»

«Du forstår ikke, det er ikke tid.» Han skrittet rundt i rommet nå, noe som vekket minner hos henne. Hun hadde vært like bekymret da begge foreldrene hennes hadde vært syke. Selv om man fortsatt hadde en sjanse hvis man fikk en bypassoperasjon. Uhelbredelig lungekreft var noe vanskeligere å forsone seg med. Særlig når begge foreldrene hennes hadde bukket under for sykdommen med ett års mellomrom.

«Jeg vet at du er opprørt, Raed. Hvorfor setter du deg ikke ned, så kan vi snakke om dette?»

«Skjønner du ikke? Jeg er den neste i tronfølgen. Hvis han dør, må jeg dra tilbake.»

Dette var første gang hun hadde sett Raed noe annet enn kjølig og kontrollert, og det var tydelig at han var i en krise. Ikke minst fordi han hadde valgt henne å betro seg til.

«Det er vel ikke noe nytt for deg? Jeg mener, jeg vet ikke så mye om landet ditt, men hvis du er den neste i tronfølgen …»

«Det skulle egentlig være Amir, men jeg kan ikke forvente at han drar tilbake nå.»

«Å, ja, broren din? Det var leit å høre om ulykken og tapet av svigerinnen din. Søsteren min, Isolde, jobber med niesen din med bevegelsesproblemene hennes.» Soraya husket historien om bilulykken på nyhetene. Isolde hadde nylig jobbet med Farah, den ni år gamle niesen hans, som fortsatt slet med å gå et halvt år senere. Det var tydelig at familien hadde vært gjennom mye den siste tiden.

«Så du vet at han ikke kan dra tilbake. Han er ikke i stand til å lede et land, og han trengs her. Jeg trenger bare litt mer tid.» Til slutt sank han ned i en stol og slo hendene for ansiktet. Soraya kunne ikke unngå å synes synd på ham.

«Unnskyld meg, men er ikke du den eldste? Burde det ikke være deg?» Han hadde vel hatt et helt liv til å forberede seg på denne rollen? Soraya forsto ikke hvorfor det virket som om det kom så overraskende nå.

«Amir skulle overta min posisjon som rettmessig arving. Vi skulle til å offentliggjøre at jeg skulle gi fra meg retten til å bli den neste i tronfølgen da ulykken skjedde. Vi har selvfølgelig vært nødt til å utsette det fordi han må fokusere på Farah, men nå som faren min er syk, må noen dra tilbake til Zaki. Jeg antar at det blir meg.»

Selv om hun ikke var kongelig, visste Soraya hvordan det var å være så tynget av ansvar, siden hun hadde tilbrakt mesteparten av livet med å passe på lillesøsteren sin. Foreldrene deres hadde fått dem sent i livet, og helsen deres hadde gradvis blitt dårligere da Soraya var tenåring, så hun hadde tatt seg av Isolde allerede før de ble foreldreløse. Det var tydelig at Raed hadde et liv her i London, inkludert en vellykket karriere, som han ikke ønsket å avslutte, men det virket som om han ikke hadde noe valg. Dette presset vekket en viss medfølelse for ham.

«Greit, jeg skal snakke med legen hans.»

«Takk, Soraya.»

Hun visste ikke om det var den uvante lyden av navnet hennes på tungen hans, eller det takknemlige blikket i de dypbrune øynene som gjorde henne skjelven i knærne da hun gikk ut av rommet.

Det var bare fjorten måneder siden hele hennes verden hadde rast sammen da hun fant ut at Frank ikke bare hadde vært utro mot henne, men at han også hadde finansiert det med hennes penger. Romantikk hadde vært det siste hun hadde tenkt på mens hun hadde vært opptatt med jobb og oppdragelse av Isolde, så det var ikke før Isolde hadde vokst opp og flyttet hjemmefra at hun hadde vært åpen for tanken på å dele livet med noen andre. Frank hadde vært hennes første virkelige forhold.

Han var advokat og spesialiserte seg på å hjelpe veldedige formål, og hun hadde trodd at han var en mann hun kunne stole på, som ville sette henne foran alt annet, siden han tydeligvis hadde et så stort hjerte. Men der hadde hun tatt grundig feil.

Isolde hadde ønsket at hun skulle gå til politiet og anmelde ham for bedrageri fordi han hadde forfalsket underskriften hennes på lån og kredittavtaler, som hun senere hadde funnet ut hadde betalt for luksusferier og dyre hoteller. Mens hun hadde trodd at han var bortreist for å kjempe for bevilgninger og debattere med parlamentet, hadde han i virkeligheten levd livet med elskerinnen sin. Til tross for alt dette ønsket hun ikke en lang rettssak der hun måtte konfronteres med Frank og løgnene hans på nytt. Det var viktigere for henne å begrense tapene og legge det bak seg. Selv om det innebar at hun måtte selge huset sitt for å gjøre det, og bosette seg i lillesøsterens lille leilighet i mellomtiden.

Alle traumene og opprøret gjorde at hun ikke hadde noe hastverk med å tenke på en annen mann. Hvis og når hun var klar til å komme nær noen andre, ville det være med en mann som for en gangs skyld ville sette henne først. I hvert fall ikke en som hadde ansvaret for et helt land liggende på sine skuldre.

*

Raed ble sittende i stolen lenge etter at Soraya hadde forsvunnet ut av syne. Han var lettet nå som hun hadde gått med på å operere faren hans, men han skammet seg over følelsesutbruddet sitt. I deres bransje var det ikke noe nytt at slektninger brøt sammen, men Soraya var en kollega, en han ikke kjente spesielt godt. Det hadde likevel ikke hindret ham i å komme med noen svært personlige detaljer som han tydeligvis hadde holdt inne med altfor lenge.

Han hadde vært under press for å vende tilbake til familien helt siden bilulykken som hadde ødelagt broren Amirs liv, men han var ikke klar til å legge hele livet sitt bak seg her i England ennå. Og han visste at hvis de avslørte farens alvorlige helseproblemer, ville landsmennene hans forvente at han straks dro hjem og tok over styringen, noe som ikke ville være noen enkel oppgave. Det var noe Amir hadde forberedt seg på, ikke Raed.

Han tok telefonen opp av lommen og ringte broren.

«Hvordan gikk det?» Amir visste at planen hans var å få Soraya på sin side for å gi faren deres den beste sjansen til å overleve.

«Hun sa ja, men jeg måtte nærmest trygle henne.»

Broren hans ga fra seg en kort latter. Raed trodde ikke han hadde hørt ham le ordentlig siden kona døde. «Det skulle jeg gjerne ha sett.»

«Det var ikke mitt beste øyeblikk.» Han grøsset da han tenkte på oppvisningen han hadde gitt. Vanligvis klarte han å legge lokk på følelsene sine. Selv da Zara hadde forlatt ham, ute av stand til å takle tanken på å bli en del av kongefamilien, hadde han ikke laget en slik scene. Følelsene var vanligvis det eneste i livet hans han kunne ha kontroll over.

Fra han var svært ung hadde hele livet hans vært diktert av hans kongelige rolle – helt til han gjorde opprør mot sin posisjon og bestemte seg for å bli lege og gå sin egen vei. Han hadde jobbet hardt for å lykkes, men dette beviste bare at han fortsatt ikke hadde kontroll over sitt eget liv. Og nå som han hadde sluppet taket i de følelsene han vanligvis prøvde så hardt å holde for seg selv foran en kollega, føltes det som om alt var i ferd med å gli fra ham igjen.

Selv om han kunne forlate karrieren og det selvstendige livet han hadde skapt seg her, var han splittet mellom ansvaret han følte for familien og ansvaret for landet sitt. Livet hans kom aldri til å bli hans eget igjen.

«Vel, vi sliter alle sammen, Raed.»

«Hvordan har mor det? Beklager at jeg måtte gå, men jeg ville treffe doktor Yarrow.»

«Jeg vet det, ikke vær redd. Jeg har sendt henne tilbake til hotellet for å hvile.»

«God idé. Det er langt bedre enn å sitte i et lite venterom med en kopp kald kaffe og vente på nyheter. Noe mor ikke er vant til, selv om vi to tilbringer mye tid i slike situasjoner.» Broren var thoraxkirurg og jobbet også ofte i situasjoner der det sto om liv eller død. Både han og Amir hadde reist til England for å studere medisin, og de jobbet på samme sykehus. Inntil videre. Ingen av dem visste hva fremtiden ville bringe.

«Vi trenger alle litt hvile, ellers er vi ikke til nytte for far i det hele tatt. Jeg er sammen med Farah hos fysioterapeuten i morgen. Kan du ikke få deg litt søvn i natt og komme og hilse på i morgen?»

«Jo, jeg skal gjøre det», sa Raed og avsluttet samtalen.

Før det skulle han sjekke med moren for å forsikre seg om at hun hadde det bra, og få en oppdatering om faren fra overlegen. Han trengte å være sammen med familien sin. Han visste tross alt ikke hvor lenge han hadde igjen sammen med dem.

*

«Hei, Fa-Fa.» Raed hilste på niesen med kallenavnet han visste at hun i all hemmelighet elsket, selv når hun gjorde den grimasen mot ham. Han hadde ikke sovet bedre i natt enn han hadde gjort ved farens seng da han ble innlagt på hjerteavdelingen, men han satte opp en tapper mine for Farah slik at hun ikke skulle bekymre seg unødig. Han antok at broren og moren også prøvde å beskytte henne mot muligheten for å miste enda en av sine kjære. Hun visste at bestefaren var syk, men de hadde ikke fortalt noen kritiske detaljer i håp om at han skulle bli frisk før hun innså hvor syk han egentlig var.

«Hei, onkel Raed.» Farah smilte, selv om det i disse dager var et vemod i det.

Han ga henne en klem. «Så, hvordan går det?»

Hun rynket på nesen. «Det er ikke morsomt.»

«Jeg vet det, vennen, men disse øvelsene er bare for å prøve å gjøre beina dine sterkere.»

«Hva er vitsen hvis jeg aldri kommer til å kunne gå igjen?» Det var tøft å se henne så fortvilet i rullestolen, som om hun hadde gitt opp. Selv om det var en sjanse for at hun kunne få tilbake full førlighet, var han ikke sikker på om han ville få den livsglade niesen tilbake igjen. Ulykken hadde stjålet så mye fra henne – og Amir – og Raed ønsket at han kunne gjøre noe for å gjøre dem glade igjen. Noe han ikke kunne gjøre hvis han befant seg på den andre siden av jorda.

«Vi jobber med saken, Farah, ikke sant?» sa en kvikk, ung blondine som kom inn i rommet. Det måtte være fysioterapeuten.

«Raed, dette er Isolde.» Det var Amir som presenterte henne, og Raed gikk ikke glipp av smilet hans da han gjorde det.

«Isolde? Det er ikke et vanlig navn, men jeg tror det er andre gang på et par dager jeg hører det … Er doktor Yarrow søsteren din?» Da han så familielikheten, husket han at Soraya hadde nevnt noe om at søsteren hennes jobbet med Farah.

«Ja, jeg skal møte henne til lunsj når jeg er ferdig her oppe. Når man snakker om sola …» Isolde snudde seg, og Raed fulgte blikket hennes og så Soraya vinke fra døråpningen.

«Kan Isolde bli med oss til lunsj, pappa?» Farah, som hadde vært stille under ordvekslingen rundt henne, tok nå ordet for å torpedere Raeds plan om å prøve å unngå Yarrow-søstrene så mye som mulig.

«Hun sa nettopp at hun allerede har planer med søsteren sin», kontret Amir, tydeligvis like ukomfortabel med tanken som han selv var.

«Soraya flyttet inn i den lille leiligheten min i fjor, så vi er lei av å se hverandre. Jeg bare spøker. Det hadde vært hyggelig å ha litt annet selskap enn den sjefete storesøsteren min, og det er fornuftig at vi alle spiser lunsj sammen.» Isolde så like begeistret ut som Farah, og Raed skjønte at kampen var tapt.

Både han og Amir ville gjøre hva som helst for å få Farah til å smile igjen. Selv om det innebar å be Soraya om å bli med dem. Å sitte gjennom en lunsj med en kollega han hadde skjemt seg ut foran, virket som en liten pris å betale.

«Selvsagt skal du og søsteren din spise lunsj med oss. Som takk for at dere hjelper oss, og vi er jo tross alt arbeidskolleger.» Han tok initiativet, for han innså at han før eller siden måtte møte Soraya igjen, siden de sannsynligvis ville komme til å se mer til hverandre på grunn av faren.

Etter en liten oppfordring fra Isolde kom Soraya inn i rommet for å gjøre dem selskap. «Tusen takk for invitasjonen, men …

«Men ingenting», avbrøt Isolde søsteren. «Vi skal spise lunsj med den nydelige kongefamilien, Soraya.»

Det strenge blikket Isolde sendte henne, fikk nesten Raed til å le høyt, og han måtte snu seg bort for at de ikke skulle se smilet hans. Det var tydelig hvem som egentlig bestemte i dette søskenforholdet.

«Vi må gå og skifte først, Isolde, og jeg har ikke tid til å ta av arbeidsdagen min», insisterte Soraya med sammenbitte tenner.

«Du ser helt fin ut, og det blir en privat affære. Det forventes ikke at vi spiser middag sammen med publikum, så ikke vær redd. Det står en bil klar til å kjøre oss dit, og den kan kjøre deg rett tilbake etter lunsj, slik at du ikke går glipp av noe arbeid. Du har lov til å ta lunsjpause, Soraya.»

Soraya Yarrow var kjent for å være en meget dyktig kirurg som fungerte godt i krisesituasjoner. Det var delvis derfor han gremmet seg hver gang han tenkte på det lille følelsesmessige sammenbruddet sitt.

«Takk skal du ha.» Hun smilte, men klarte ikke å skjule irritasjonen.

Det var åpenbart at hun ikke ønsket å spise lunsj med ham og Amir, men her var hun, fanget av lojaliteten til søsteren. Han visste noe om det. Han likte å se henne miste fatningen. Det viste at han ikke var den eneste som kunne ha en dårlig dag.

Han ville prøve å bli venner, dele et måltid med kvinnen som forhåpentligvis skulle redde farens liv, men han var fortsatt livredd for hva som ville skje med ham også.

9788284255743.jpg
HARLEQUIN

KARIN BAINE ©

Veien til prinsens h

*
TINA BECKETT

Uskrevne regler










